แบงก์หนาวให้กู้แรงงาน
&#8220;ธ.ก.ส.&#8221; เตรียมปรับโครงสร้างหนี้ ให้สินเชื่อผู้ใช้แรงงาน หวั่นเหตุการณ์บานปลายลามไปประเทศอื่นอีก
17 ส.ค. 2554

“ธ.ก.ส.” เตรียมปรับโครงสร้างหนี้ ให้สินเชื่อผู้ใช้แรงงาน หวั่นเหตุการณ์บานปลายลามไปประเทศอื่นอีก
นายวินัย เครือตรีประดิษฐ์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.พร้อมที่จะให้ความช่วยเหลือแรงงานไทยที่ได้รับผลกระทบจากสถานการณ์ความรุนแรงในประเทศลิเบีย ในส่วนที่เป็นลูกค้าสินเชื่อไปทำงานต่างประเทศของธนาคาร ด้วยการยืดระยะเวลาการชำระหนี้ให้ ถ้าสถานการณ์ยังคงรุนแรงต่อเนื่องอาจมีการพิจารณาลดดอกเบี้ยเพื่อช่วยเหลือลูกหนี้เพิ่มเติม
อย่างไรก็ตาม คาดว่าผลกระทบที่จะเกิดกับธนาคารในแง่ของคุณภาพหนี้คงมีไม่มาก เนื่องจากธนาคารมีลูกค้าที่เข้าโครงการสินเชื่อเพื่อไปทำงานต่างประเทศอยู่ที่ประมาณ 1,000 ราย ซึ่งส่วนใหญ่จะเดินทางไปทำงานในสิงคโปร์และฮ่องกง สำหรับแรงงานที่เดินทางไปทำงานในแถบตะวันออกกลางและลิเบียนั้นยังมีสัดส่วนที่น้อยมาก 
“ผลกระทบต่อสินเชื่อโดยรวมของธนาคารแทบจะไม่มีเลย เพราะ ลูกค้ากลุ่มนี้มีจำนวนน้อยมากและธนาคารไม่ได้เน้นการปล่อยสินเชื่อมากนัก อย่างไรก็ตามสำหรับลูกค้าที่ได้รับผลกระทบต้องอพยพซึ่งทำให้ขาดรายได้ เราพร้อมจะให้ความช่วยเหลือในด้านการชำระหนี้และอัตราดอกเบี้ย เช่นเดียวกับช่วงที่เกิดวิกฤตอุทกภัยในประเทศที่ผ่านมา เช่นกัน” นายวินัย กล่าว
ขณะนี้ยังมีความกังวลต่อสถานการณ์ที่เกิดขึ้นว่าจะลุกลามไปยังประเทศอื่นๆ ในภูมิภาคตะวันออกกลางที่มีแรงงานไทยทำงานอยู่ ซึ่งจะส่งผลกระทบต่อลูกค้าของธนาคารได้ หากเกิดกรณีดังกล่าวขึ้น ธนาคารก็พร้อมจะให้ความช่วยเหลือลูกหนี้ในรูปแบบเดียวกับแรงงานในลิเบีย
ปัจจุบันธนาคารให้วงเงินกู้ในโครงการสินเชื่อเพื่อไปทำงานต่างประเทศสูงสุดที่รายละไม่เกิน 1.8 แสนบาท คิดดอกเบี้ยอัตราปกติตามชั้นลูกค้า มีกำหนดชำระคืนภายใน 18 เดือน โดยไม่ต้องชำระเงินกู้ในช่วง 3 เดือนแรก
ด้านแหล่งข่าวจากธนาคารกรุงไทยคาดว่า ธนาคารจะได้รับผลกระทบไม่มาก เนื่องจากสัดส่วนลูกค้าสินเชื่อเพื่อไปทำงานต่างประเทศในลิเบียของธนาคารมีน้อย 
ธนาคารยังเลือกปล่อยกู้เฉพาะในส่วนของค่าเดินทาง จากลูกค้าที่ผ่านการพิจารณาจากกรมแรงงานมาแล้ว ซึ่งเป็นกลุ่มที่มีการค้ำประกันตามขั้นตอนปกติ จึงเชื่อว่าจะไม่กระทบต่อคุณภาพหนี้และรายได้ของธนาคาร สำหรับสินเชื่อพิเศษเพื่อไปทำงานต่างประเทศของธนาคารกรุงไทย ปัจจุบันให้วงเงินกู้สูงสุดไม่เกิน 1.5 แสนบาทต่อราย คิดอัตราดอกเบี้ยพิเศษโดยการอุดหนุนของกรมการจัดหางาน